《寿曾漕》
宋代·徐玑

洪波混浩深无底，分作江河合成海。
由来分合必有源，一点清澄元不改。
皇家德泽在人深，人心已洽天眷临。
爱产真贤佐隆治，南丰昆季玉与金。
南丰先生饱文学，笔端璀璨相参错。
帝制独如盘诰风，良史不令迁固作。
文昭内翰学于兄，文章馀事德业成。
温温气见春日暖，凛凛议论秋霜明。
鲁公拜相谁当笔，弟草兄制光如日。
一家盛事今古稀，千载独瞻门第屹。
常时此瑞分为三，朝论鼎立可巉岩。
乾坤清气有时合，合作星郎青似蓝。
中秋五日玉宇澄，非烟非雾朝盈庭。
天上麒麟千载出，人间蟾桂一年轻。
规模局度尤精粹，望见咸知宰相器。
全闽飞最一年馀，丹凤衔书九天至。
知公文字如南丰，爱公德器文昭同。
愿公复取鲁公位，斡补造化通洪蒙。
寿公满满称霞觥，动业长看双鬓青。
乞与芝兰分玉砌，高歌此颂清风生。

作者简介：徐玑（1162～1214）字致中，又字文渊，号灵渊，浙江温州永嘉松台里人。祖籍福建晋江安海徐状元巷人，唐状元徐晦之裔。“皇考潮州太守定， 始为温州永嘉人”。福建晋江徐定第三子，受父“致仕恩”得职，浮沉州县， 为官清正，守法不阿，为民办过有益之事。“诗与徐照如出一手，盖四灵同一机轴，而二人才分尤相近”（纪昀《四库全书总目录》）有《二激亭诗集》。 亦喜书法，“无一食去纸笔；暮年，书稍近《兰亭》”（叶适《徐文渊墓志铭》）后改长泰令，未至官即去世。